Ագոստինո Աբանյալե

**Ագոստինո Աբանյալե** (իտալերեն՝ Agostino Abbagnale. ), իտալացի մարզիկ-թիավարող, օլիմպիական եռակի չեմպիոն: Օլիմպիական խաղերի բազմակի մրցանակակիրներ Կարմինե և Ջուզեպե Աբանյալեների կրտսեր եղբայրն է:

## Կյանքի վաղ շրջան և ընտանիք
Ագոստինոն ծնվել է Իտալիայի Պոմպեյ համայնքի Մոսինյո գյուղակում: Նրանց տոհմի արական անդամները ավանդաբար զբաղվել են թիավարությամբ: Այդ բնագավառում մարզական առաջին լուրջ հաջողությունները ձեռք են բերել նրա ավագ եղբայրներ Ջուզեպեն ու Կարմինեն: Ագոստինոն մարզվել է Սառնո գետում՝ իր քեռու՝ Ջուզեպե Լա Մուրայի ղեկավարությամբ: 19 տարեկանում ընդգրկվել է Իտալիայի ազգային հավաքականում, ութնյակների կազմում մասնակցել աշխարհի առաջնությանը և իր ավանդը ներդրել աշխարհի փոխչեմպիոնի տիտղոսը նվաճելու գործում:

## Կարիերա
Սեուլի 1988 թվականի ամառային օլիմպիական խաղերում տղամարդկանց քառյաակների մրցապայքարում Աբանյալեն Ջանլուկա Ֆարինայի, Պիեռո Պոլիի և Դավիդե Տիցանոյի թիմակցությամբ նվաճեց Իտալիայի առաջին օլիմպիական տիտղոսը՝ ցույց տալով 5 րոպե 43.40 վրկ ժամանակ: Ընդամենը մի քանի րոպե անց նրա եղբայրները հաղթանակ տարան ղեկակալով երկյակների մրցապայքարում։

Շաբաթներ անց նրա մոտ ախտորոշվեց խորանիստ երակային թրոմբոզ, որը կապված էր C սպիտակուցի բնածին անբավարարության հետ: Դա ստիպեց նրան հինգ տարի դադար վերցնել մրցումներից: 

Աբանյալեն օլիմպիական մրցասպարեզ վերադարձավ 1996 թվականին՝ մասնակցելով Ատլանտայում կայացած ամառային օլիմպիական խաղերին, որտեղ Դավիդե Տիցանոյի ընկերակցությամբ ոսկե մեդալ նվաճեց երկյակների մրցապայքարում  (2x):

Վերադառնալով քառյակներով թիավարությանը՝ նա աշխարհի չեմպիոնի տիտղոսներ նվաճեց 1997 (Այգբելետ) և 1998 թվականին (Քյոլն):

Սիդնեյի 2000 թվականի ամառային օլիմպիական խաղերում նա, Ռոսանո Գալտառոսան, Ալեսիո Սարտորին և Սիմոնե Ռայներին հաղթեցին 5 մ 45.56 վայրկյան արդյունքով. դա 20-րդ դարի իտալական թիավարության վերջին ոսկե մեդալն էր:

Թրոմբոզի մշտական կրկնությունները Ագոստինոյին ստիպեցին 2003 թվականին հրաժեշտ տալ մրցակցային սպորտին:

Աբանյալեն Իտալիայի թիավարության ֆեդերացիայի կողմից նշանակվեց ազգային պատանեկան հավաքականի մարզիչ և տեխնիկական խորհրդատու։ 2006 թվականին նա պարգևատրվեց Թոմաս Քելլերի մեդալով, որը շնորհվում է FISA-ի՝ միջազգային թիավարության կառավարող խորհրդի կողմից՝ միջազգային թիավարության ոլորտում ակնառու նվաճումների համար։ Նրա եղբայրներ Կարմինեն և Ջուզեպպեն դեռ 1997 թվականին էին պարգևատրվել Թոմաս Քելլերի մեդալով։

Իտալական լրատվամիջոցները Ագոստինո Աբանյալեին պարբերաբար բնորոշում են որպես “il più grande canottiere italiano di tutti i tempi՝ «բոլոր ժամանակների իտալացի մեծագույն թիավարի»՝ ընդգծելով նրա մարզական երկարակեցությունը և ծանր հիվանդության դեմ տևական պայքարը։

## Մարզական նվաճումներ
* Օլիմպիական մեդալներ - 3 ոսկի
* Աշխարհի առաջնություններ - 2 ոսկի և 2 արծաթ

### Օլիմպիական խաղեր
* 2000 – ոսկի, քառյակների մրցումներ
* 1996 – ոսկի, երկյակների մրցումներ
* 1988 – ոսկի, քառյակների մրցումներ

### Աշխարհի առաջնություններ
* 2002 – արծաթ, երկյակների մրցումներ
* 1999 – 7-րդ տեղ, քառյակների մրցումներ
* 1998 – ոսկի, քառյակների մրցումներ
* 1997 – ոսկի, քառյակների մրցումներ
* 1995 – 13-րդ տեղ, երկյակների մրցումներ
* 1987 – 11-րդ տեղ, քառյակների մրցումներ
* 1985 – արծաթ, ութնյակների մրցումներ

## Ծանոթագրություններ

## Արտաքին հղումներ
* Ագոստինո Աբանյալեն Olympedia.org-ում
* Ագոստինո Աբանյալեն Olympics.com-ում
* Ագոստինո Աբանյալեն Sports-Reference.com-ում
* RAI Profile 

Կատեգորիա:2000 թվականի Ամառային օլիմպիական խաղերի չեմպիոններ
Կատեգորիա:Իտալացի մարզիկներ
Կատեգորիա:Օլիմպիական չեմպիոններ